Voëlklip: Nóg 'n ma, kleuter vermis na motor by krans afstort | Maroela Media
Talle polisielede en reddingswerkers is ontplooi om na die ma en haar dogtertjie te soek. (Foto: Malcolm Pojie/SA Polisie)
Polisieduikers, lede van die Nasionale Seereddingsinstituut en reddingswerkers was Donderdagmiddag terug by die berugte Voëlklip-uitkykpunt in Heroldsbaai in die Wes-Kaap waar 'n voertuig weer oor die krans gestort het.
Volgens die polisie was 'n 34-jarige ma van George en haar tweejarige dogtertjie in die voertuig toe dit van die krans afgery het. Hulle word steeds vermis.
'n Agtjarige seuntjie wat ook in die voertuig was, het sonder beserings ontsnap en is na 'n hospitaal geneem.
Die uitkykpunt het reeds talle lewens geëis.
In een van die bekendste voorvalle is Heidi Scheepers (35) en haar twee jong kinders in Oktober 2019 by Voëlklip dood nadat hul voertuig daar in die see beland het. Scheepers en haar tweejarige seuntjie, Hugo, het verdrink toe hul voertuig oor die krans gestort het. Hugo se liggaam is eerste gevind en Heidi se liggaam 'n paar dae later.
Die sesjarige Cozette se liggaam is nooit gevind nie.
Die departement van vervoer en openbare werke in die Wes-Kaap het in Januarie verlede jaar aangekondig hy beraam planne om moontlik veiligheidsmaatreëls by die berugte krans aan te bring.
Hoe moeilik kan dit tog wees om n reeling te bou? Jan tot Jan en daar is nog niks gedoen nie!
Moontlik planne! Mense gaan dood en hulle gaan moontlik iets doen. Siek!
Ek verstaan glad nie, as daar nie 'n pad is nie, dan kan jy mos nie net daar af ry nie. Of is die pad naby die afgrond? Kan iemand verduidelik seblief? Iemand wat weet hoe dit lyk daar?